SAEIMAS AIZSARDZĪBAS, IEKŠLIETU UN KORUPCIJAS

NOVĒRŠANAS KOMISIJAS SĒDES

PROTOKOLS Nr. 18

**2019. gada 5.februārī plkst. 10.00**

Rīgā, Jēkaba ielā 16, komisijas sēžu zālē

Sēdē piedalās:

komisijas locekļi:

Aldis Blumbergs, *priekšsēdētāja biedrs*

Edvīns Šnore, *sekretārs*

Jānis Ādamsons

Raimonds Bergmanis

Ivans Klementjevs

Ainārs Latkovskis

Kaspars Ģirģens

Juris Rancāns

Mārtiņš Staķis

uzaicinātie:

• Iekšlietu ministrijas Pilsonības un migrācijas lietu pārvaldes priekšnieka vietniece *Maira Roze;*

• Iekšlietu ministrijas Pilsonības un migrācijas lietu pārvaldes Migrācijas nodaļas vadītāja *Ilze Briede;*

• Ekonomikas ministrijas Analītiskais dienesta vadītāja *Dace Zīle;*

• Ekonomikas ministrijas Analītiskā dienesta ekonomiste *Agnese Rožkalne;*

• Valsts kases Finanšu resursu departamenta direktore *Inese Sudare;*

• Kultūras ministrijas Sabiedrības integrācijas departamenta Sabiedrības integrācijas un pilsoniskās sabiedrības attīstības nodaļas vadītāja *Anita Kleinberga;*

• Valsts robežsardzes Juridiskās nodaļas galvenais inspektors *kapteinis Jānis Voitehovičs;*

• Valsts robežsardzes Robežpārbaudes un imigrācijas kontroles pārvaldes Imigrācijas kontroles nodaļas priekšnieks pulkvežleitnants *Agnis Višņevkis;*

• Tieslietu ministrijas Valststiesību departamenta direktore *Inta Salinieka;*

• Tieslietu ministrijas Valststiesību departamenta Administratīvo tiesību nodaļas jurists *Uldis Rudziks;*

• **AIKNK vecākā konsultante *Ieva Barvika*, konsultanti: *Margita Markevica, Daina Sunepa,*  *Māris Veinalds*.**

**Sēdi vada:** komisijaspriekšsēdētāja biedrs A.Blumbergs, J.Rancāns

**Sēdi protokolē:** konsultanteM.Markevica

**Sēdes veids:** atklāta

Darba kārtība:

1. Informatīvais ziņojums par Imigrācijas likuma 23. panta pirmās daļas 3., 28., 29., 30. un 31. punktā paredzēto noteikumu īstenošanas gaitu un rezultātiem.

2. Grozījumi Imigrācijas likumā (Nr. 208/Lp13) 1. lasījums.

3. Dažādi.

*Izskatītie dokumenti :*

- Informatīvais ziņojums par Imigrācijas likuma 23. panta pirmās daļas 3., 28., 29., 30. un 31. punktā paredzēto noteikumu īstenošanas gaitu un rezultātiem;

- Latvijas Drošības un aizsardzības industriju federācijas vēstule Nr. 3/287.

A.Blumbergs: iepazīstina ar sēdes darba kārtību un uzaicinātajam amatpersonām. Ierosina iekļaut darba kārtībā komisijas priekšsēdētaja vēlēšanas.

*Deputātiem iebildumu nav.*

A.Blumbergs: aicina ziņot par pirmo darba kārtības punktu.

M.Roze: informē par investīciju programmas ieviešanas vēsturi un laika gaitā veiktajiem Imigrācijas likuma 23. panta pirmās daļas grozījumiem.

Šobrīd termiņuzturēšanās atļaujas (TUA) pieteikumu skaits ir samazinājies. Ar investīciju programmu saistīto pieteikumu skaits būtiski samazinājās no 2014.gada septembra. Ja 2014.gadā tika saņemti 2 532 pieteikumi, tad 2015.gadā – 398, 2016.gadā – 262, 2017.gadā – 160, bet 2018.gada I pusgadā – 82 pieteikumi. Sniedz statistiku TUA pieteicēju izcelsmes valstīm un par investīciju apjomu. Vislielākais TUA pieteicēju skaits ir no Krievijas Federācijās, kas nedaudz sazinājies, savukārt turpina palielināties Vjetnamas pilsoņu skaits, kuri iegulda kapitālsabiedrībās termiņuzturēšanās atļauju (TUA) saņemšanai (skat. Ziņojumu).

D.Zīle: informē par investīciju programmas ietekmi uz tautsaimniecību. Sniedz statistiku par nerezidentu tiešajām investīcijām Latvijā un ar TUA saņēmējiem saistītiem nodokļu ieņēmumiem. Ja 2014.gadā nerezidentu ieguldījumi, kas saistīti ar TUA saņemšanu, veidoja gandrīz 12%, tad 2017.gadā tie bija vairs tikai 0,6% no ienākošās ārvalstu tiešo investīciju plūsmas. Sagaidāms, ka 2018.gadā ar TUA saistīto ieguldījumu kopējais apjoms nepārsniegs pērnā gada līmeni. Līdz ar to jāatzīst, ka programmas mērķis – piesaistīt ārvalstu investīcijas pret TUA – nav sasniegts. 2017.gadā valsts budžetā TUA saņēmēju uzņēmumi ir iemaksājuši nodokļus 61,9 milj. euro un 2018.gada I pusgadā - nepilnus 30,1 milj. euro apmērā. Šo uzņēmumu valsts budžetā iemaksāto nodokļu apjoms veidoja 0,7% no kopbudžeta ieņēmumiem attiecīgajā periodā. Sākot no 2014.gada otrās puses samazinājies nekustamo īpašumu ārvalstnieku pircēju skaits un īpatsvars. Būtisks kritums bija 2015.gadā, un tendence saglabājas arī turpmākajos gados. Galvenokārt tas skaidrojams ar Saeimā 2014.gada 8.maijā pieņemtajiem Grozījumiem Imigrācijas likumā, kas stājās spēkā 2014.gada 1.septembrī un noteica lielāku minimālo investīciju summu nekustamā īpašuma iegādes gadījumā. Sniedz statistiku par TUA saņēmējiem kapitālsabiedrībās pa nozarēm un finanšu investīcijām kredītiestādēs. Lielākie ieguldījumi ir komercpakalpojumos. Samazinājušās investīcijas kredītiestādēs. 2016.gadā saņemti 13 pieteikumi, 2017.gadā – 12 pieteikumi, bet 2018.gada I pusgadā - 1 pieteikums. (skat. Ziņojumu)

Secina, ka, nosacījumiem kļūstot stingrākiem, TUA pieteikumu skaits un investīciju apjoms pēdējos gados ir būtiski samazinājies. 2017.gadā: - 0,6% no kopējām ĀTI (2014.g. – 11,6%) un 5% no pirmreizējām TUA (2014.g. – 53%). Tāpat būtiski sarucis iemaksu skaits un apjoms valsts budžetā - finansējums ALTUM mājokļu garantiju programmai. No labas pārvaldības viedokļa aicina apsvērt ierosinājumu no Imigrācijas likuma izslēgt 38.panta otro daļu, kas paredz Ministru kabinetam ne retāk kā reizi gadā izvērtēt likuma 23.panta pirmās daļas 3., 28., 29., 30. un 31.punktā paredzēto noteikumu praktiskās īstenošanas gaitu, rezultātus, to ietekmi uz valsts un pašvaldību budžetu un uz valsts parādu, kā arī uz Latvijas sabiedrības un tautsaimniecības attīstību un iesniegt par to ziņojumu Saeimai, jo investīciju programmas nozīme tautsaimniecībā kopš 2014.gada ik gadu samazinās un šāda ziņojuma izstrāde ir administratīvi ietilpīgs pasākums - ziņojuma sagatavošanā iesaistās vismaz 10 valsts pārvaldes un 3 pašvaldību iestādes - IeM, PMLP, Valsts drošības dienests, LB, FM, Valsts kase, VID, EM, KM, VZD un pašvaldības.

E.Šnore: lūdz precizē statistiku par tiešajām investīcijām un ieguldījumiem nekustamā īpašumā. Jautā par TUA investoriem ABLV bankā. Kādi ir ienākumi no TUA atjaunošanas? Kāda ir TUA izsniegšanas riski nacionālajai drošībai.

D.Zīle: informē, par kopējo investīciju apjomu un tā sadalījumu, kas redzams Ziņojuma 3.. lpp. 1.tabulā, nosaucot attiecīgos skaitļus.

I.Briede: informē, ka TUA investoriem ABLV bankā uz šo brīdi ir divas.

D.Zīle: informē, ka no 2018.gada 1.janvāra līdz 15.oktobrim atkārtotu TUA saņemšanai ir veiktas 389 iemaksas 463 206,34 eiro apmērā.

M.Roze: informē, ka 5342 TUA pieprasītas atkārtoti, no tām izsniegtas 4000. 2017.gadā, izvērtējot saņemtos pieteikumus, Drošības policija ir rosinājusi nepiešķirt TUA 26 ārzemniekiem, bet anulēt TUA 21 personai.

J.Ādamsons: kritizē programmu un norāda uz investīciju kritumu. Iebilst pret ierosinājumu nesniegt Ziņojumu. Norāda uz nerezidentu investoru aizplūšanu.

K.Ģirģens: aicina investīciju programmu salīdzināt ar citu Eiropas valstu programmām.

M.Roze: informē par Eiropas Komisijas ziņojumu saistībā ar sistēmām pilsonības un uzturēšanās atļaujas iegūšanai Eiropas Savienībā. Ieguldītājiem paredzētās sistēmas uzturēšanās atļaujas iegūšanai, kuru mērķis ir piesaistīt ieguldījumus apmaiņā pret tiesībām uzturēties attiecīgajā valstī, pastāv divdesmit ES dalībvalstīs. EK pauž bažas,

ka sistēmām piemītošie riski ir līdzīgi riskiem, kas pastāv ieguldītājiem paredzētās sistēmās pilsonības iegūšanai. Turklāt šīs sistēmas ietekmē pārējās dalībvalstis, jo derīga uzturēšanās atļauja piešķir tiesības trešo valstu valstspiederīgajiem brīvi ceļot, īpaši Šengenas zonas valstīs. Komisija stingrāk uzraudzīs dalībvalstu veiktos pasākumus, lai pārliecinātos, ka sistēmu īstenošana ir pārredzama un tiek labi pārvaldīta (skat. pievienoto EK Ziņojumu).

I.Briede: papildina, ka EK pievērsīs uzmanību īpaši tādiem riskiem kā iespēja organizētās noziedzības grupām no valstīm ārpus ES iefiltrēties tautsaimniecībā, nelikumīgi iegūtu līdzekļu legalizācija, korupcija un izvairīšanās no nodokļu maksāšanas (skat. pievienoto EK Ziņojumu).

A.Latkovskis: jautā, cik no TUA turētājiem ar ģimenēm izvēlas par dzīvesvietu Latviju.

M.Roze: informē, ka vjetnamieši apgalvo, ka izvēlēsies dzīvesvietu Latvijā, taču īstas skaidrības par viņiem nav.

K.Ģirģens: jautā, vai Latvijas nosacījumi TUA iegūšanai salīdzinājumā ar citām valstīm nav pārāk stingri un vai programmu nevajadzētu pārveidot un mainīt regulējumu.

M.Roze: informē, ka EK ziņojumā minēts, ka dažas valstis pieprasa minimālu investīciju summu par TUA iegūšanu. Šī minimālā summa ievērojami pārsniedz Latvijas noteikto.

A.Blumbergs: ierosina pieņemt Ziņojumu zināšanai.

Lēmums:

- Informatīvais ziņojumu par Imigrācijas likuma 23. panta pirmās daļas 3., 28., 29., 30. un 31. punktā paredzēto noteikumu īstenošanas gaitu un rezultātiem pieņemt zināšanai.

A.Blumbergs: aicina izskatīt darba kārtības otro punktu – likumprojektu “Grozījumi Imigrācijas likumā” (Nr. 208/Lp13).

J. Voitehovičs*:* informē par likuma grozījumu mērķi. Ministru kabinets saskaņā ar 2014. gada 22. aprīļa sēdes protokolu Nr. 24 26. §, ar kuru pieņemts zināšanai informatīvais ziņojums „Nozaru administratīvo pārkāpumu kodifikācijas ieviešanas sistēma” (turpmāk – informatīvais ziņojums) uzdeva informatīvā ziņojuma 1. pielikumā minētajām ministrijām izstrādāt attiecīgos likumprojektus. Likumprojekta mērķis ir ieviest nozaru administratīvo pārkāpumu kodifikācijas sistēmu, ievērojot informatīvā ziņojuma 1. pielikumā ietverto nozaru administratīvo pārkāpumu kodifikācijas ieviešanas shēmu, kas paredz Kodeksa 114.2, 189.1, 189.2, 190.11, 190.12, 190.13, 190.14 un 194. panta administratīvos pārkāpumus integrēt nozares speciālajā likumā, nepieciešamības gadījumā tos aktualizējot. Likums papildināts ar IX1 nodaļu, kurā integrēti minētie APK panti, dažus no tiem aktualizējot. Naudas sodi par tajos minētajiem pārkāpumiem izteikti naudas sodu vienībās. Kodeksa 190.13 pantā (Projekta 68.3 pants) paredzētais pārkāpuma tiesiskais sastāvs ir papildināts, nosakot administratīvo atbildību ne tikai ārzemniekiem par Imigrācijas likumā noteikto tiesību uzturēties Latvijā pārkāpumiem, bet arī Eiropas Savienības pilsoņiem un viņu ģimenes locekļiem. Minētajās tiesību normās noteiktais Savienības pilsonim un viņa ģimenes loceklim ir jāievēro, lai tiktu nodrošināta tiesiskā kārtība valstī un šādu personu uzskaite. Projekts (68.4 pants) paredz aktualizēt Kodeksa 194. pantā ietverto tiesisko sastāvu, kurš nosaka, ka par krasta apmeklēšanas noteikumu pārkāpšanu, ko izdara ārvalsts kuģa komandas locekļi vai pieļauj šā kuģa kapteinis, lai Latvijas kompetentās institūcijas noteiktās situācijās var liegt ārvalstu kuģu apkalpes locekļiem izkāpt krastā.

Projekta 68.6 pantā noteikts jauns administratīvais pārkāpums un attiecīgs sods - uzaicinātāja atbildība, ja uzaicinātājs nav informējis noteiktas valsts tiešās pārvaldes iestādes, par to, ka vienas vai vairāku uzaicināto personu ieceļošanas vai uzturēšanās mērķis neatbilst vīzas vai uzturēšanās atļaujas pieprasīšanai iesniegtajos dokumentos norādītajam mērķim.

I.Klementjevs: jautā, cik cilvēkiem un kādā apjomā ir piemēroti naudas sodi.

J. Voitehovičs: skaidro, ka sodi tiek piemēroti atkarīgā no pārkāpuma un tie ir dažādi.

J.Ādamsons: jautā, par sodiem par nelikumīgu izkāpšanu krastā. Jautā, vai nelikumīga izkāpšana krastā un ārzemnieku pārvadāšana no trešajām valstīm nebūtu uzskatāma kā nelikumīga valsts robežas šķērsošana, par ko paredzēta kriminālatbildība.

J. Voitehovičs: skaidro, ka sodi tiek piemēroti ES un trešo valstu jūrniekiem, ka arī pārvadātājiem, ja personām nav attiecīgu ceļošanai dokumentu.

A.Višņevkis: skaidro, ka norma par pārvadātājiem atbilst ES Direktīvai par pārvadātājiem, kurā noteikts, ka pārvadātājs atbild par personām, kurās nogādā attiecīgām punktā. Ja pārvadāmajai personai nav attiecīgu dokumentu, pārvadātājam tiek piemērots sods.

A.Blumbergs: aicina likumprojektu atbalstīt un virzīt izskatīšanai Saeimā 1. lasījumā un noteikt priekšlikumu iesniegšanas termiņu otrajam lasījumam – 1. martu. Aicina pieteikties referentu.

*Deputāti likumprojektu atbalsta. Referents nepiesakās.*

A.Blumbergs*:* uzņemas referēt par likumprojektu.

Lēmums:

- likumprojektu “Grozījumi Imigrācijas likumā” (Nr. 208/Lp13) atbalstīt un virzīt izskatīšanai Saeimā 1. lasījumā un noteikt priekšlikumu iesniegšanas termiņu otrajam lasījumam – 1. martu.

A.Blumbergs: aicina izskatīt papildināto darba kārtības punktu – komisijas priekšsēdētaja vēlēšanas. Izvirza Jura Rancāna kandidatūru. Jauta, vai ir citi ierosinājumi.

J.Ādamsons: izvirza R.Bergmaņa kandidatūru.

**A.Blumbergs**: jautā vai kandidāti piekrīt kandidēt .

**J.Rancāns**: piekrīt.

**R.Bergmanis**: atsakās.

**A.Blumbergs**: aicina deputātus paust savu attieksmi par J.Rancāna kandidatūru balsojot.

*Balsojums: 6 par, 0 pret, 3 nebalso.*

**Lēmums:**

- komisijas priekšsēdētāja amatā apstiprināt J.Rancānu.

*A.Blumbergs nodod sēdes vadīšanu J.Rancānam.*

**J.Rancāns**: aicina apstiprināt Visaptverošas valsts aizsardzības apakškomisijas sastāvu, kurā iekļauti šādi deputāti: Raimonds Bergmanis, Ainars Latkovskis, Edvīns Šnore, Normunds Žunna, Krišjānis Feldmans, Mārtiņš Staķis un Jānis Ādamsons.

*Balsojums: 9 par, 0 pret, 0 atturas.*

**J.Rancāns**: aicina apstiprināt Stratēģiskās komunikācijas apakškomisijas sastāvu, kurā iekļauti šādi deputāti: Ainars Latkovskis, Ivans Klementjevs, Edvīns Šnore, Krišjānis Feldmans, Linda Ozola, Mārtiņš Staķis, Nikolajs Kabanovs, Marija Golubeva, Inese Lībiņa-Egnere.

*Balsojums: 9 par, 0 pret, 0 atturas.*

**Lēmums:**

- apstiprināt Visaptverošas valsts aizsardzības apakškomisiju šādā sastāvā: Raimonds Bergmanis, Ainars Latkovskis, Edvīns Šnore, Normunds Žunna, Krišjānis Feldmans, Mārtiņš Staķis, Ādamsons

- apstiprināt Stratēģiskās komunikācijas apakškomisiju šādā sastāvā: Ainars Latkovskis, Ivans Klementjevs, Edvīns Šnore, Krišjānis Feldmans, Linda Ozola, Mārtiņš Staķis, Nikolajs Kabanovs, Marija Golubeva, Inese Lībiņa-Egnere.

**J.Rancāns**: ierosina 6.februāra sēdi noteikt par slēgtu sēdi.

*Deputātiem iebildumu nav.*

**J.Rancāns**: aicina pieteikties referentu par 7.februara sēdē iekļautajiem komisijas likumprojektiem.

**A.Blumbergs**: piesakās referēt par likumprojektiem “Grozījums Aizturēto personu turēšanas kārtības likumā” un “Grozījumi likumā “Par policiju””.

**J.Rancāns**: Informē par Ēnu dienas sēdi.

**A.Latkovskis:** ierosina sēdi noturēt Sarkanajā zālē.

**J.Rancāns**: aicina izskatīt Latvijas Drošības un aizsardzības industriju federācijas (DAIF) vēstuli, kurā lūdz izvirzīt pārstāvi DAIF Konsultatīvajā padomē.

*Deputāti izvirza R.Bergmani.*

**Lēmums:**

- par komisijas pārstāvi DAIF Konsultatīvajā padomē apstiprināt R.Bergmani.

*Sēde pabeigta 2019.gada 5.februārī plkst. 11.10*

Komisijas priekšsēdētājs J.Rancāns

Komisijas priekšsēdētāja biedrs A.Blumbergs

Komisijas sekretārs E.Šnore

Protokolētāja M.Markevica